RESOLUCIÓN do 11 de abril de 2005 pola que se convocan unhas xornadas sobre a contratación pública europea: as novas directivas.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 18/04/2005

Dentro do Plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, con
vócanse, en colaboración coa Fundación Galicia-Europa e co Centro Europeo das Rexións, unhas xornadas sobre a contratación pública europea: as novas directivas, conforme as seguintes bases:
1. Obxectivos.
O 30 de marzo de 2004 aprobáronse formalmente as novas directivas en materia de contratos públicos. A súa publicación no Diario Oficial de Galicia o pasado 30 de abril marca o comezo da conta atrás para a súa transposición: o 31 de xaneiro de 2006.
O obxectivo principal destas xornadas é presentar e explicar as novas directivas sobre a contratación pública dunha maneira clara e accesible. A incorporación destas directivas en España, os retos da contratación electrónica, o contrato de concesión de obra pública e os problemas prácticos con que se enfrontan habitualmente as mesas de contratación serán obxecto de especial atención.
Os conferenciantes exporán as implicacións prácticas das directivas nas actividades de contratación pública, e os principais casos levados ante o Tribunal Europeo. Ao longo destas xornadas debaterase o tema da organización dos contratos públicos na práctica, presentando exemplos sobre as principais problemáticas que deben abordar os xestores e licitadores destes contratos, a contratación pública e o medio, e a problemática da chamada contratación electrónica. Estas xornadas aspiran a facilitarlles aos asistentes a súa plena participación no novo mercado de contratacións públicas, ofrecéndolles desde unha óptica eminentemente práctica os aspectos máis relevantes do debate da nova contratación pública na primeira década do século XXI.
2. Contido.
Trataranse estes temas:
-A importancia da contratación pública en Europa.
-Presentación do novo paquete lexislativo comunitario en materia de contratación pública.
-As directivas de contratos públicos e a xurisprudencia:
-Ámbito de aplicación: o problema dos entes instrumentais.
-Ámbito obxetivo: significado da concesión de servizos e a contratación dos sectores especiais.
-Os procedementos de adxudicación e os criterios de selección: especial atención aos criterios sociais e ambientais. As directivas de recursos legais: repercusións prácticas.
-O contrato de concesión de obra pública.
-O marco normativo da contratación pública electrónica: situación actual e perspectivas. A experiencia de Cataluña.
-Problemas práctivos derivados do regulamento da Lei de contratos das administracións públicas: ¿teñen solución?
-As reformas da Lei de contratos das administracións públicas.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: as xornadas convocadas desenvolveranse no salón de actos do edificio administrativo da Xunta de Galicia en Pontevedra, sito na rua Benito Corbal nº 47, da citada cidade, os días 9 e 10 de maio de 2005.
5. Inscrición.
-Prazo: remata o xoves, día 5 de maio de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segun
do o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 6 de maio, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate das xornadas, a aquelas persoas inscritas que concorresen asiduamente a el, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 11 de abril de 2005.
Domingo Bello Janeiro
Director da Escola Galega de Administración Pública